钦定古今图书集成/明伦汇编/交谊典/第054卷 > 《上元二年豫章冠盖盛集记》独孤及
## 钦定古今图书集成/明伦汇编/交谊典/第054卷 > 《上元二年豫章冠盖盛集记》独孤及

“凤凰鹓鶵翔于碧霄，非梧竹不下而食；贤人君子有
四方之志，非乐国不适其土。”豫章郡左九江而右洞
庭，按苗氏之遗墟，非观风接部、参事莅职者，则长者
车辙莫由至也。岁次辛丑春正月，东诸侯之师有事
于淮西。是役也，以蜂虿窃发，华夷震惊，执事者匪遑
启居，亦既播越。我都督防御观察处置使兼御史中
丞常公元甫，克振远略，殷为长城，且修好于邻。侯从
交相见，执“同盟戮力之义，图靖难勤王”之举。故三吴
舟车八使，冠盖名公，髦士群后庶尹，辐辏鳞集，其来
如归。于是户部尚书兼御史大夫李公峘至自广陵，
越州刺史兼御史中丞杜公鸿渐至自会稽，润州刺
史试鸿胪少卿韦公儇至自京口，苏“州刺史韦公之
晋”，至自吴；庐州刺史前尚书右丞徐公浩至自合肥。
由是越人、吴人、荆人、徐人，以其孥行络绎，荐至大江
之涯。于是乎弘舸巨鹢，舳接舻隘，𬨎车鸾镳，轊挂毂
击。每讲射合礼，宾主好会，峨星弁，执象笏，雁行而揖
者，五十有九人。凡处八座者一，历中书者三，尚书司
辖者二，建隼旟者九，冠獬豸者十一。其载笔掖垣，曳
裾廷寺，分曹环卫，典校蓬阁者，印绶累然，若差肩驾
于宇下翼如也。夫卫，甸侯也，以多君子而夸列国；梁
孝王，汉宠弟也，有邹、枚、严、马之盛，而焜燿后世。孰与
以一郡之狭，五湖之阻，而济济俊乂，驰轩冕而就客
位者，殆九州多士之半，则鹓凤群翔而萃至不若也。
彼昔人所称，方斯其陋乎？岁二月，楚氛扫除，江介底
定。然后皆整归斾，分镳言旋。维莫从，音徽将远，不
颂不述，后嗣何观？公于是谨而目之，且列其爵里名
氏于馆，俾来世知众君子之车尘在此境也。